b"\n_START_ARTICLE_\nBackgammon\n_START_PARAGRAPH_\nBackgammon [b\xc3\xaakgem'n] je igra na igralni deski za dva igralca. Vsak igralec ima petnajst figur in jih premika po \xc5\xa1tiriindvajsetih trikotnikih glede na met dveh igralnih kock. Cilje igre je spraviti vseh petnajst figur \xc4\x8dim prej z igralne povr\xc5\xa1ine, nekako tako kot pri igri \xc4\x8dlovek ne jezi se. Igra je znana tudi pod nem\xc5\xa1kim imenom Trik-trak (Puff ali tudi Wurfzabel). Angle\xc5\xa1ko ime Backgammon izhaja iz staroangle\xc5\xa1\xc4\x8dine 12. stoletja iz imena gamen, kar skupaj pomeni obrambna igra. Igra je hitra in dinami\xc4\x8dna, zahteva pa tudi nekaj znanja.\n_START_SECTION_\nZgodovina igre\n_START_PARAGRAPH_\nIzvor backgammona \xc5\xa1e ni pojasnjen. Domnevajo, da so igro za\xc4\x8deli igrati v Indiji, raz\xc5\xa1irila se je po anti\xc4\x8dni Gr\xc4\x8diji, v zahodno Evropo pa so jo prinesli \xc5\xa1panski Mavri in kri\xc5\xbearji. Najstarej\xc5\xa1e sledove igre, ki spominja na backgammon, so arheologi odkrili v Mezopotamiji, dana\xc5\xa1njem Iraku, igrali so jo za \xc4\x8dasa Sumercev, to je pred pribli\xc5\xbeno pet tiso\xc4\x8d leti. Igralca sta imela v tej igri vsak po sedem figur._NEWLINE_Na vzhodu se je igra pod imenom nerd\xc5\xa1ir raz\xc5\xa1irila po perzijski dr\xc5\xbeavi, na zahodu pa se je pojavila v stari Gr\xc4\x8diji pod makedonskim imenom plakoto. Grki so jo preko Makedoncev posredovali Keltom pod imenom portas._NEWLINE_Kocke so po izvoru \xc5\xa1e starej\xc5\xa1e. Domnevajo, da so prvotno slu\xc5\xbeile pri verskih obredih za vede\xc5\xbeevanje in napovedovanje dogodkov. S\xc4\x8dasoma so postale glavni element vseh iger na sre\xc4\x8do in tudi backgammona._NEWLINE_Zaradi odvisnosti od kock, ki dolo\xc4\x8dajo napredovanje figur, \xc5\xa1tejemo backgammon torej med igre na sre\xc4\x8do. Francoska beseda hazard pomeni slu\xc4\x8daj.\n_START_SECTION_\nPravila igre\n_START_PARAGRAPH_\nNa sliki je prikazana za\xc4\x8detna postavitev figur. Bele figure se pomikajo v nasprotni smeri urinega kazalca, \xc4\x8drne pa v obratni smeri (lahko pa je tudi zrcalno). Naloga igralca je, da spravi vse figure najprej v svojo\xc2\xa0\xc2\xbbhi\xc5\xa1o\xc2\xab, nato \xc5\xa1e iz hi\xc5\xa1e. Kocke dolo\xc4\x8dajo, koliko korakov ima vsak igralec na voljo. Potuje lahko z eno figuro, ali z dvema. Pri tem se bo sre\xc4\x8deval z nasprotnikovimi figurami; \xc4\x8de bo naletel na eno, jo bo lahko zbil, kot pri igri \xc4\x8dlovek, ne jezi se. \xc4\x8ce sta na eni konici dve figuri (ali ve\xc4\x8d), sta pred zbijanjem varni._NEWLINE_Deska, na kateri igramo, je po sredini razdeljena na dva dela s pregrado (angle\xc5\xa1ko bar), ki se imenuje bariera. Z njo je igri\xc5\xa1\xc4\x8de razdeljeno na notranji del, obe hi\xc5\xa1i, (\xc5\xa1tevilke od ena do \xc5\xa1est na sliki), in zunanji del, obe polji (\xc5\xa1tevilke od sedem do dvanajst). Na deski so zarisani podolgovati trikotniki, za katere veljajo vrisane \xc5\xa1tevilke, to so konice, po \xc5\xa1est na vsaki \xc4\x8detrtini._NEWLINE_Razli\xc4\x8dno so obarvane samo zato, da la\xc5\xbeje \xc5\xa1tejemo, sicer pa so barve konic za igro nepomembne._NEWLINE_Vsak igralec ima po dve obi\xc4\x8dajni igralni kocki v svoji barvi, in posodico za mete. Obstaja \xc5\xa1e peta kocka. Ta je nekoliko ve\xc4\x8dja od obi\xc4\x8dajne in ozna\xc4\x8dena s \xc5\xa1tevilkami 2, 4, 8, 16, 32 in 64. To je kocka za podvajanje, z njo zvi\xc5\xa1ujemo vlo\xc5\xbeke za katere igramo. In kon\xc4\x8dno, vsak igralec ima po petnajst figuric, s katerimi bo potoval po deski. To so \xc4\x8dipi. Prvi igralec ima \xc4\x8drne, drugi bele, kar pa nista obvezni barvi. Pomembno je, da so \xc4\x8dipi razli\xc4\x8dnih barv.\n_START_SECTION_\nStarej\xc5\xa1e razli\xc4\x8dice\n_START_PARAGRAPH_\nV starem Egiptu lahko sledimo igri senet, ki je mogo\xc4\x8de najstarej\xc5\xa1a predhodnica sodobnemu backgammonu._NEWLINE_V starem Rimu so igrali podobno igro z imenom ludus duodecim scriptorum (igra dvanajstih \xc4\x8drt) ali preprosto tabula (deska), oziroma alea (kocka), pa tudi Vikingi so igrali nordijsko razli\xc4\x8dico tabule._NEWLINE_Francoska ina\xc4\x8dica backgammona trictrac je bila raz\xc5\xa1irjena pred francosko revolucijo na dvoru kraljev Ludvika XIV., Ludvika XV. in Ludvika XVI._NEWLINE_Na Japonskem je \xc5\xbee dolgo \xc4\x8dasa zelo raz\xc5\xa1irjena razli\xc4\x8dica sugoroku.\n_START_SECTION_\nSodobne razli\xc4\x8dice\n_START_PARAGRAPH_\nObstaja razli\xc4\x8dica igre kro\xc5\xbeni gammon za dva, tri ali \xc5\xa1tiri igralce. Zamislili so si razli\xc4\x8dice za tri igralce (TRIgammon), za \xc5\xa1tiri (quadragammon, quadrogammon) in za sedem igralcev (stara igra zodiak, kjer ima vsak 7 figur in tri kocke s sedmimi povr\xc5\xa1inami)._NEWLINE_V Rusiji je raz\xc5\xa1irjena razli\xc4\x8dica z imenom nard, na Bli\xc5\xbenjem vzhodu in Srednji Aziji pa podobna razli\xc4\x8dica za dva igralca."